E bama mo,
Yɛsu a tɛ̀ bemât masâ fwom mɛ gbing-gbing be yel e dwa-nshi,
na be ka kyè e nuyel mɛ vɔk e gura gworo,
ko yɛ a ka tɛ̀ bemat e gwong.
E bama de a ga tɛ̀ ɛn e gwong,
yɛ nju mɛ a tút vɔk e raku,
na a wɔ̀ ra won.
Jeng de nawiri na vey,
yɛ a rɔngɔl e hwomo nju mɛ,
ko dwa-nshi mo wa ga kana kyè yikyik yi e rekwogom.
Bagung nshi bá sè tak a yɛn tyɔng wɛt,
yaga gul gwa gangas hɛn na bama.
E rwa hwol gasi,
a sé kyè wɔ na yɛn,
e kyè e ra tɛ̂t nshi.
Ko jeng de bemât masâ fwom mɛ ba di ɛ,
a sé kyè e ra tɛ̂t nshi,
yɛn a ye lot sizɔng,
yɛn a ye,
“A sé e wovuvwel!”
Ko yɛn a dak sekun yaga bengyip.
Yɛsu a vɛ̌ hanat na yɛn,
a yang ɛn,
“Vɔk in yey ting!
A sé me.
Yin wok bengyip wɛt!”
Ko Bitrus a toyo a yɛ,
a ye,
“À Darwey,
ka sede a sé hwo wɛ,
yang me,
me vey na hwo e ra tɛ̂t nshi mo.”
Yɛsu a yang ɛ,
“Vey!”
Bitrus a gyirik yi e dwa-nshi mo,
ko a hwo kyè e ra tɛ̂t nshi vɔk na Yɛsu.
Ko jeng de a di gul de gwa pɛsɛl na gap,
a tɛ̀ bengyip,
ko a hwo kyè wɔ̀ ye pyɔp.
A tɛ̀ sekun,
a ye,
“À Darwey,
sey me!”
Remo-remo,
Yɛsu a nára a yɛ vwɔ mɛ,
a kaba hɛ,
ko a yang ɛ,
“À hwo de hwà tɛ̀ gap mō mwa e ra me wɛt!
Yaga sɛ́ de hwà tó yey arɛt?”
Sede yɛn a yel e dwa-nshi mo,
gul o gwa ye ting.
Ko vemo de ba sé e ji dwa mo ba re a yɛ fongol,
ba tē,
“Mwin,
hwà sé Hwey Dagwi!”
Yɛsu a tɛ̀sɛ bemât serɔ e Gɛnɛsarɛt tyang
Sede yɛn a ye dɔ,
yɛn a gyirik e Gɛnɛsarɛt.
E hwomo,
bemât kwɔn o ba tɔk Yɛsu,
ko yɛn a tomsal na há mo vɔk e yɛnɛ̂ sevwel o mwa.
Ko bemat ba vɛ̀sɛ a yɛ na mwa vemo de ba ro ɛn.
Yɛn a ra won na yɛ,
ka a tik vê serɔ mo be ra nû gworugu mɛ zɔng.
Ko mwa vemo de ba ra gwɛ,
ba tɛ̀ tyang.